CELEX: 
Language: hu
Date: 2019-07-29 00:00:00
Title: A BIZOTTSÁG (EU) .../... VÉGREHAJTÁSI HATÁROZATA az Amerikai Egyesült Államok jogi és felügyeleti keretrendszerének a hitelminősítő intézetekről szóló 1060/2009/EK európai parlamenti és tanácsi rendelet követelményeivel való egyenértékűségének elismeréséről

A BIZOTTSÁG (EU) .../... VÉGREHAJTÁSI HATÁROZATA
            
            
               (2019.7.29.)
            
            
               az Amerikai Egyesült Államok jogi és felügyeleti keretrendszerének a hitelminősítő intézetekről szóló 1060/2009/EK európai parlamenti és tanácsi rendelet követelményeivel való egyenértékűségének elismeréséről
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a hitelminősítő intézetekről szóló 1060/2009/EK európai parlamenti és tanácsi rendeletre
                  1
                és különösen annak 5. cikke (6) bekezdésére,
            
            
               mivel:
            
            
               (1)Az 1060/2009/EK rendelet 5. cikkének (6) bekezdése felhatalmazza a Bizottságot, hogy egyenértékűségi határozatot fogadjon el, amennyiben egy harmadik ország jogi és felügyeleti keretrendszere biztosítja, hogy az adott harmadik országban engedéllyel rendelkező vagy nyilvántartásba vett hitelminősítő intézetek megfeleljenek az említett rendeletben meghatározott, jogilag kötelező érvényű követelményeknek, amelyek az adott harmadik országban hatékony felügyelet és végrehajtás hatálya alá tartoznak. 
            
            
               (2)Ezen egyenértékűségi határozat célja, hogy lehetővé tegye az egyesült államokbeli hitelminősítő intézetek számára, hogy amennyiben nincs rendszerszintű jelentőségük egy vagy több tagállam pénzügyi piacainak pénzügyi stabilitása vagy integritása szempontjából, hitelesítésért az Európai Értékpapírpiaci Hatósághoz (a továbbiakban: ESMA) folyamodhassanak. Az egyenértékűségi határozat lehetővé teszi az ESMA számára, hogy eseti alapon értékelje az érintett hitelminősítő intézeteket és mentesítést adjon az Európai Unióban tevékenykedő hitelminősítő intézetekre vonatkozó egyes szervezeti követelmények alól, ideértve az Európai Unióban való fizikai jelenlét követelményét is.  
            
            
               (3)Ahhoz, hogy egy harmadik ország jogi és felügyeleti keretrendszerét egyenértékűnek lehessen tekinteni, legalább az 1060/2009/EK rendelet 5. cikkének (6) bekezdésében meghatározott három feltételnek teljesülnie kell. 
            
            
               (4)A Bizottság 2012. október 5-én elfogadta a 2012/628/EU végrehajtási határozatot
                  2
               , amelyben megállapította, hogy az említett három feltétel teljesült, és amelyben úgy ítélte meg, hogy az Egyesült Államok hitelminősítő intézetekre vonatkozó jogi és felügyeleti keretrendszere egyenértékű az 1060/2009/EK rendelet akkor hatályos követelményeivel.
            
            
               (5)Az 1060/2009/EK rendelet 5. cikkének (6) bekezdésében meghatározott első feltétel értelmében a hitelminősítő intézeteknek a harmadik országban engedélyezési és nyilvántartásbavételi eljárás tárgyát kell képezniük, és folyamatosan hatékony felügyelet és végrehajtás alatt kell működniük. Az Egyesült Államok jogi és felügyeleti keretrendszere előírja a hitelminősítő intézetek számára, hogy országosan elismert statisztikai minősítési szervezetként (Nationally Recognized Statistical Ratings Organizations, a továbbiakban: NRSRO) nyilvántartásba vetessék magukat az Egyesült Államok értékpapír- és tőzsdefelügyeleténél (Securities and Exchange Commission, a továbbiakban: SEC) annak érdekében, hogy minősítéseik a szabályozásban meghatározott célokra felhasználhatók legyenek. Nyilvántartásba vételüket követően a SEC folyamatos felügyeletet gyakorol felettük. A SEC széles körű felügyeleti hatáskörrel rendelkezik, amely lehetővé teszi annak vizsgálatát, hogy az adott hitelminősítő intézet eleget tesz-e jogi kötelezettségeinek. Hatáskörének részét képezi a dokumentumokhoz való hozzáférésnek, vizsgálatok lefolytatásának és helyszíni ellenőrzések elvégzésének a joga, valamint az arra vonatkozó jog, hogy hozzáférést kérjen a telefonbeszélgetésekről készült felvételekhez és az elektronikus kommunikáció nyilvántartásaihoz. A SEC nemcsak a hitelminősítő intézetek, hanem a hitelminősítési tevékenységben érintett más személyek tekintetében is gyakorolhatja ezt a hatáskört. Az Egyesült Államok jogi és felügyeleti keretrendszere előírja a SEC számára, hogy minden NRSRO tekintetében legalább évente vizsgálatot végezzen és beszámoljon a vizsgálat eredményeiről. Amennyiben a SEC azt állapítja meg, hogy egy adott NRSRO megszegte a vonatkozó szabályokból eredő valamely kötelezettségét, számos felügyeleti intézkedés áll rendelkezésére a jogsértés megszüntetésére. Ezen intézkedések körébe tartozik a nyilvántartásba vétel törlése, a minősítések szabályozási célból történő felhasználhatóságának felfüggesztése, valamint annak elrendelése, hogy a hitelminősítő intézet szüntesse meg a jogsértést. A SEC emellett jelentős mértékű bírságokat is kiszabhat az olyan hitelminősítő intézeteket illetően, amelyek nem tesznek eleget a vonatkozó követelményeknek. Következésképpen az NRSRO-k folyamatosan hatékony felügyelet és végrehajtás alatt működnek. Az ESMA és a SEC között létrejött együttműködési megállapodás rendelkezik a határokon átnyúló tevékenységet folytató hitelminősítő intézetekkel szemben hozott végrehajtási és felügyeleti intézkedésekkel kapcsolatos információcseréről.
            
            
               (6)Az 1060/2009/EK rendelet 5. cikkének (6) bekezdésében meghatározott második feltétel értelmében a harmadik országbeli hitelminősítő intézeteknek olyan jogilag kötelező erejű szabályok hatálya alá kell tartozniuk, amelyek egyenértékűek az 1060/2009/EK rendelet 6–12. cikkében és az említett rendelet I. mellékletében meghatározott szabályokkal. Az Egyesült Államok jogi és felügyeleti keretrendszere az összeférhetetlenségek kezelése, a hitelminősítő intézetek által működtetendő szervezeti folyamatok és eljárások, a minősítések és minősítési módszerek minősége, a hitelminősítések közzététele és a hitelminősítési tevékenység információk általános és időszakos közzététele tekintetében egyenértékűnek tekinthető a hitelminősítő intézetekről szóló rendelettel. Következésképpen az Egyesült Államok jogi és felügyeleti keretrendszere egyenértékű védelmet nyújt a hitelminősítő intézetek integritása, átláthatósága, megfelelő irányítása és a hitelminősítési tevékenységek megbízhatósága terén. 
            
            
               (7)Az 1060/2009/EK rendelet 5. cikkének (6) bekezdésében meghatározott harmadik feltétel szerint a harmadik ország szabályozási rendszerének meg kell akadályoznia, hogy az adott harmadik ország felügyeleti hatóságai és egyéb közjogi hatóságai befolyásolhassák a hitelminősítések tartalmát és módszereit. E tekintetben megjegyzendő, hogy a SEC és minden más egyesült államokbeli közjogi testület számára törvény tiltja a hitelminősítések tartalmának és módszereinek befolyásolását.
            
            
               (8)Az Egyesült Államok jogi és felügyeleti keretrendszere továbbra is megfelel az 1060/2009/EK rendelet 5. cikkének (6) bekezdésében eredetileg megállapított három feltételnek. A 462/2013/EU európai parlamenti és tanácsi rendelet
                  3
                azonban további követelményeket vezetett be az Unióban nyilvántartásba vett hitelminősítő intézetek tekintetében, aminek eredményeként az érintett hitelminősítő intézetekre vonatkozó jogi és felügyeleti rendszer szigorúbbá vált. Ezek a további követelmények hitelminősítő intézetekre vonatkozó, jogilag kötelező erejű szabályokat tartalmaznak a minősítési kilátások, az összeférhetetlenségek kezelése, a titoktartási követelmények, a minősítési módszerek változtatásai, valamint a hitelminősítések bemutatása és közzététele tekintetében. 
            
            
               (9)A 462/2013/EU rendelet 2. cikke második bekezdése 1.b) pontja értelmében a harmadik ország jogi és felügyeleti keretrendszere egyenértékűségének értékelése céljából a további követelmények 2018. június 1-jétől alkalmazandók. 
            
            
               (10)Minderre tekintettel a Bizottság 2017. július 13-án szakvéleményt kért az Európai Értékpapírpiaci Hatóságtól (a továbbiakban: ESMA) többek között az Egyesült Államok jogi és felügyeleti keretrendszerének a 462/2013/EU rendelet által bevezetett ezen további követelményekkel való egyenértékűségéről és az esetleges eltérések lényegi jelentőségének megítéléséről. 
            
            
               (11)2017. november 17-én közzétett szakvéleményében az ESMA azt jelezte, hogy az Egyesült Államok hitelminősítő intézetekre vonatkozó jogi és felügyeleti keretrendszere megfelelő rendelkezéseket tartalmaz a 462/2013/EU rendelet által bevezetett további követelményeknek való megfeleléshez.
            
         
         
            
               (12)A 462/2013/EU rendelet az 1060/2009/EK rendelet 3. cikke (1) bekezdésének w) pontjába bevezeti a minősítési kilátás fogalmát, kiterjesztve a hitelminősítésekre alkalmazandó egyes követelményeket a minősítési kilátásokra is. Az Egyesült Államok jogi és felügyeleti keretrendszere a keretrendszer hatálya alá tartozó elemként elismeri a kitekintő minősítéseket (rating watches), amelyek az 1060/2009/EK rendelet értelmében vett hitelminősítési kilátásoknak tekinthetők. 
            
            
               (13)Annak érdekében, hogy javuljon a hitelminősítő intézeteknek a minősített szervezetekkel szembeni függetlensége, a 462/2013/EU rendelet az 1060/2009/EK rendelet 6. cikkének (4) bekezdésében, 6a. és 6b. cikkében kiterjeszti az összeférhetetlenségre vonatkozó szabályokat a hitelminősítő intézeten belül jelentős pozíciót betöltő részvényesek vagy tagok által okozott összeférhetetlenségekre. Hasonlóképpen, az Egyesült Államok jogi és felügyeleti keretrendszere tartalmaz olyan rendelkezéseket, amelyek védelmet nyújtanak olyan helyzetben, amikor egy NRSRO részvényesei összeférhetetlenséget okozhatnak a hitelminősítő intézeteknek.
            
            
               (14)A 462/2013/EU rendelet új rendelkezéseket vezet be annak biztosítása érdekében, hogy a bizalmas információkat csak a hitelminősítési tevékenységekkel kapcsolatos célokra használják, és hogy biztosítsák a bizalmas információk védelmét a csalással, lopással vagy visszaélésekkel szemben. E célból az 1060/2009/EK rendelet 10. cikkének (2a) bekezdése előírja a hitelminősítő intézetek számára, hogy a közzététel időpontjáig bennfentes információként kezeljék az összes hitelminősítést, minősítési kilátást és az azokkal kapcsolatos információkat. Az Egyesült Államok jogi és felügyeleti keretrendszere elismeri, hogy a nyilvánosságra nem hozott minősítési intézkedések bennfentes információnak minősülhetnek. Az NRSRO-knak a hitelminősítési szolgáltatások nyújtásával összefüggésben szerzett nem nyilvános lényegi információk szelektív és nem helyénvaló közzétételének elkerülése érdekében szabályzatokkal és eljárásokkal kell rendelkezniük. Megbízható keret áll tehát rendelkezésre a bizalmas információk visszaélésszerű felhasználása elleni védelemre.
            
            
               (15)A 462/2013/EU rendeletnek célja a minősítési módszerek átláthatóságának és minőségének fokozása. Az említett rendelet az 1060/2009/EK rendelet I. melléklete D. szakasza I. alszakaszának 3. pontjába bevezeti a hitelminősítő intézetek arra vonatkozó kötelezettségét, hogy a minősített szervezet számára lehetőséget biztosítsanak arra, hogy a hitelminősítés vagy a minősítési kilátás közzététele előtt jelezzék az esetleges ténybeli hibákat. Az Egyesült Államok jogi és felügyeleti keretrendszere nem tartalmaz ezzel azonos követelményt, de az NRSRO-knak rendelkezniük kell arra vonatkozó eljárásokkal, hogy miként tájékoztatják a minősített kötelezetteket vagy minősített értékpapírok vagy pénzpiaci eszközök kibocsátóit a hitelminősítési határozatokról, valamint biztosítaniuk kell a végleges vagy függőben lévő hitelminősítési határozatokkal szembeni fellebbezés lehetőségét.
            
            
               (16)A 462/2013/EU rendelet biztosítékokat vezet be az 1060/2009/EK rendelet 8. cikkének (5a) bekezdésébe, (6) bekezdésének aa) és ab) pontjába, valamint (7) bekezdésébe annak érdekében, hogy a minősítési módszerek bármilyen módosítása ne eredményezzen kevésbé szigorú módszereket. Az Egyesült Államok jogi és felügyeleti keretrendszere minden NRSRO számára előírja olyan észszerűen kialakított szabályzatok létrehozását, naprakészen tartását, végrehajtását és dokumentálását, amelyek biztosítják, hogy az eljárások és a módszerek lényeges változtatásait az NRSRO honlapjának könnyen elérhető részén haladéktalanul közzétegyék. Nem írtak elő konkrét követelményt arra vonatkozóan, hogy a módszertanban azonosított hibákat korrigálni kell, de ez következik a módszerek minőségére vonatkozó általánosabb rendelkezésekből.
            
            
               (17)A 462/2013/EU rendelet szigorítja a hitelminősítések bemutatására és közzétételére vonatkozó követelményeket. Az 1060/2009/EK rendelet 8. cikkének (2) bekezdése és I. melléklete D. szakasza I. alszakaszának 2.a) pontja értelmében a hitelminősítő intézetnek egyértelmű és könnyen érthető iránymutatást kell fűznie a minősítési módszerek, modellek és fő minősítési feltevések közzétételéhez, amely magyarázatot ad a hitelminősítés során alkalmazott modelleket és minősítési módszereket körülvevő feltevésekre, paraméterekre, korlátokra és bizonytalanságokra. Az Egyesült Államok jogi és felügyeleti keretrendszere tartalmaz annak biztosítására irányuló követelményeket, hogy a hitelminősítési tevékenységhez és módszertanhoz megfelelő iránymutatás kapcsolódjon. Vannak annak biztosítására irányuló követelmények is, hogy a hitelminősítés a feltételezhetően releváns összes információt tükrözze.
            
            
               (18)A verseny erősítése és a hitelminősítő intézetek tekintetében előforduló lehetséges összeférhetetlenségek korlátozása érdekében a 462/2013/EU rendelet az 1060/2009/EK rendelet I. melléklete E. szakaszának II. alszakaszába bevezeti azt a követelményt, mely szerint a hitelminősítő intézet által a hitelminősítésekért és a kiegészítő szolgáltatásokért felszámított díjaknak megkülönböztetésmentesnek kell lenniük, és a tényleges költségeken kell alapulniuk. A rendelet a hitelminősítő intézetek számára előírja bizonyos pénzügyi információk közzétételét. Az Egyesült Államok jogi és felügyeleti keretrendszere általános kötelezettségeket tartalmaz a díjakkal és az ügyfelekkel folytatott kommunikációval összefüggő olyan információk rögzítésére és tárolására vonatkozóan, amelyek hozzájárulnak az átláthatósággal, a versennyel és az összeférhetetlenségek mérséklésével kapcsolatos célok eléréséhez, és a keretrendszer előírja az NRSRO-k számára, hogy évente különböző pénzügyi jelentéseket nyújtsanak be a SEC-hez.
            
            
               (19)A harmadik országok szabályozási rendszerének értékelése során a Bizottság az arányosság elve és kockázatalapú megközelítés alapján jár el. A közösen megvizsgált szempontok és az ESMA szakvéleménye alapján megállapítható, hogy az Egyesült Államok hitelminősítő intézetekre alkalmazandó jogi és felügyeleti keretrendszere megfelel az 1060/2009/EK rendelet 5. cikke (6) bekezdésének második albekezdésében meghatározott feltételeknek, és azt továbbra is az említett rendelettel létrehozott jogi és felügyeleti keretrendszerrel egyenértékűnek kell tekinteni.
            
            
               (20)A jogbiztonság érdekében új végrehajtási határozatot kell elfogadni, a 2012/628/EU végrehajtási határozatot pedig ebből következően hatályon kívül kell helyezni.
            
            
               (21)A folyamatos megfelelés biztosítása érdekében a Bizottságnak az ESMA segítségével továbbra is rendszeresen nyomon kell követnie a hitelminősítő intézetekre alkalmazandó jogi és felügyeleti keretrendszer alakulását, a piaci fejleményeket és az amerikai egyesült államokbeli felügyelettel és végrehajtással kapcsolatos felügyeleti együttműködés eredményességét.
            
            
               (22)Az e határozatban előírt intézkedések összhangban vannak az Európai Értékpapír-bizottság véleményével,
            
            
               ELFOGADTA EZT A HATÁROZATOT: 
            
            
               1. cikk
            
            
               Az 1060/2009/EK rendelet 5. cikke alkalmazásában a hitelminősítő intézetekkel kapcsolatos egyesült államokbeli jogi és felügyeleti keretrendszer az 1060/2009/EK rendeletben meghatározott követelményekkel egyenértékűnek tekintendő.
            
            
               2. cikk
            
            
               A 2012/628/EU végrehajtási határozat hatályát veszti.
            
            
               3. cikk
            
            
               Ez a határozat az Európai Unió Hivatalos Lapjában való kihirdetését követő huszadik napon lép hatályba.
            
            
               Kelt Brüsszelben, -án/-én. 2019.7.29.
            
            
               
                     a Bizottság részéről
               
            
         
         
            
               
                     elnök
                     Jean-Claude JUNCKER
               
            
         
         
            
                  
                     (1)
                  
                        HL L 302., 2009.11.17., 1. o.
               
               
                  
                     (2)
                  
                        A Bizottság 2012/628/EU végrehajtási határozata (2012. október 5.) az Amerikai Egyesült Államok jogi és felügyeleti keretrendszerének a hitelminősítő intézetekről szóló 1060/2009/EK európai parlamenti és tanácsi rendelet követelményeivel való egyenértékűségének elismeréséről (HL L 274., 2012.10.9., 32. o.).
               
               
                  
                     (3)
                  
                        Az Európai Parlament és a Tanács 462/2013/EU rendelete (2013. május 21.) a hitelminősítő intézetekről szóló 1060/2009/EK rendelet módosításáról (HL L 146., 2013.5.31., 1. o.).